Tidligere i aftes blev en butik i Aalborg udsat for røveri. Fire mænd trængte omkring klokken 17.19 ind i Nærbutikken på Sallingsundvej i Aalborg og truede en mandlig ekspedient med kniv. - De fire mænd bar masker og talte udenlandsk og fik truet sig til et pengebeløb og cigaretter, siger vagtchef Jess Falberg om røveriet. Efter røveriet stak mændene hurtigt af, men de tilkaldte patruljer nåede desværre ikke frem, før de var over alle bjerge. Alligevel er vagtchefen optimistisk. - De efterlod sig en masse spor, som både vores hundepatruljer og teknikere arbejder videre med, og vi forventer snart at kunne pågribe røverne, siger vagtchefen. Nordjyllands Politi hører gerne fra vidner, der kan bidrage til efterforskningen på 114.

Referat:
Fire mænd røvede butik med kniv. Nordjyllands Politi forventer snart at kunne pågribe røverne.